Conveni per a la cessió per part de la comunitat de propietaris de l’Edifici Àries de la placeta de la comunitat

Solsona, 15 de febrer de 2016

Reunits

D’una banda, el senyor David Rodríguez i González, com a alcalde i en representació de l’Ajuntament de Solsona, amb seu al carrer del Castell, 20, de Solsona.
De l’altra, la Comunitat de Propietaris de l’Edifici Àries.
Manifesten

1. Que la Comunitat de Propietaris de l’Edifici Àries (en endavant la Comunitat) és plena propietària i titular registral única de l’espai de terreny comprès entre la façana de l’immoble esmentat, situat a l’avinguda del Pont, 13 – 15, i el tram de la carretera de Manresa que discorre per davant del mateix, superfície popularment coneguda com “la placeta de la Comunitat”.

2. Que aquesta zona, per la seva ubicació i configuració i malgrat la naturalesa jurídica totalment privada més amunt esmentada, amb el pas del anys s’ha acabat convertint en una zona d’ús públic, fins al punt d’arribar a confondre els responsables del Cadastre Immobiliari Urbà (en la geografia cadastral oficial figura clarament com si ja formés part, sense ser-ho en absolut, de domini públic municipal).

3. Que ambdues parts estan interessades en acabar amb aquesta situació ambigua, en el sentit que suposa un obstacle per determinar amb precisió l’abast real que ha de donar-se en la pràctica tant a les facultats i drets com a les càrregues i obligacions pròpies del concepte de propietat.

4. Que el vigent POUM (Pla d’Ordenació Urbanística Municipal), aprovat l’any 2009, inclou el terreny en qüestió dins del Sector Urbanístic núm. 15, discontinu i pendent de desenvolupar. I estableix la previsió que en el moment en què es porti a terme el desenvolupament, el terreny esmentat passarà a integrar-se en un espai de domini públic, la qual cosa implica que, en tot cas, la Comunitat haurà de cedir la seva propietat al municipi. Tot això, naturalment, en el marc d’una operació urbanística pública, amb les limitacions, càrregues, obligacions i, per suposat, també amb les compensacions corresponents.

5. Que, malgrat tot el que s’ha exposat, les parts concorden en què esperar l’execució efectiva d’aquesta actuació urbanística no constitueix una solució plenament satisfactòria ja que, com a conseqüència de la greu crisi econòmica que afecta el país en general i Solsona en particular, és altament improbable que el desenvolupament del Sector Urbanístic núm. 15 tingui lloc en un futur més o menys proper. Això és així des del moment en què, per la forma com apareix concebut en el POUM, només podria tenir sentit en el context d’una fase econòmica expansiva del sector de la construcció, molt diferent de la situació actual.

És per tot això que

Acorden

A. La Comunitat cedeix anticipadament al municipi, sense esperar l’efectivitat de l’actuació urbanística abans esmentada i totalment al marge de la mateixa, la plena propietat del tros de terreny comprès entre l’edifici Àries i la carretera de Manresa a què ens acabem de referir, amb la finalitat que la mateixa passi a formar part del domini públic municipal, de manera immediata i sense solució de continuïtat.

De manera expressa, s’exclou d’aquesta cessió l’espai de la placeta situat a tocar de l’avinguda dels Trabucaires i que es grafia al plànol que s’adjunta com a annex 1 a aquest conveni. No obstant això, la Comunitat es compromet a destinar-lo indefinidament a ús públic. L’Ajuntament pavimentarà superficialment i equiparà (mobiliari urbà, barana...) aquest esplai; aquestes actuacions seran respectuoses en tot moment amb la làmina impermeable que la Comunitat hi col·locarà. D’altra banda, l’Ajuntament no assumirà cap treball en relació als aparcaments situats a la part inferior.

B. L’Ajuntament accepta aquesta cessió, assumint, des del primer moment i a tots els efectes, la titularitat del terreny cedit, subrogant-se en tots els drets i obligacions que comporta la plena propietat del mateix, amb l’única limitació de què haurà de destinar-lo necessàriament a la finalitat especificada en el punt anterior.

C. D’acord amb tot el que s’ha exposat, la Comunitat queda des d’aquest moment totalment desvinculada de qualsevol tema o aspecte relatiu al Sector Urbanístic núm. 15 del POUM, és a dir, de tots els drets i obligacions que puguin aparèixer en el futur com a conseqüència de qualsevol actuació urbanística relacionada, directa o indirectament, amb el desenvolupament del referit Sector. En particular, la Comunitat renuncia expressament a qualsevol dret o compensació urbanística al respecte que en un futur es pogués entendre que li pot correspondre, al temps que manifesta que, correlativament, i en endavant, no assumirà en aquest aspecte cap càrrega, pagament o obligació de cap tipus.

D. L’Ajuntament accepta aquest desvinculació, subrogant-se, des d’aquest mateix moment i a tots els efectes, en la posició de la Comunitat en relació a tots els drets i obligacions que puguin néixer en el futur com a conseqüència de les actuacions urbanístiques que tinguin lloc en el seu dia en el marc del desenvolupament del Sector Urbanístic núm. 15 del POUM de Solsona.

E. En correspondència a la cessió que té lloc en aquest acte, l’Ajuntament es compromet a realitzar, totalment pel seu compte i sense càrrec, contribució, taxa o impost de cap tipus als veïns, les obres necessàries per reparar completament i de manera satisfactòria tot el paviment de la zona cedida, que al dia d’avui es troba en situació de considerable deteriorament. Es compromet a la vegada, a realitzar les obres l’any 2017. Mentrestant, l’Ajuntament endreçarà l’espai.

L’actuació a dur a terme per l’Ajuntament es farà d’acord amb la proposta urbanística consensuada amb la propietat i que es concreta en el plànol que s’adjunta com a annex 2 al aquest conveni. 

Pel que fa a la conservació de la plaça, l’Ajuntament tindrà cura també del manteniment ordinari de la part de la mateixa no cedida i que es detalla a l’acord A. Aquest manteniment no inclou la impermeabilització d’aquest espai.

Els atorgants aproven aquest document i els seus efectes i, en prova de conformitat i acceptació, el signen per duplicat exemplar en el lloc i data esmentats a l’encapçalament
